

VLADA REPUBLIKE HRVATSKE

Zagreb, 23. ožujka 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Hrvatska energetska regulatorna agencija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o visini naknada za obavljanje poslova regulacije energetskih djelatnosti |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
|  |
|  |

\*P/163165\*

PRIJEDLOG

**VLADA REPUBLIKE HRVATSKE**

Na temelju članka 32. stavka 3. Zakona o regulaciji energetskih djelatnosti ("Narodne novine", broj 120/12 i 68/18), Vlada Republike Hrvatske je na sjednici održanoj \_\_\_\_\_\_\_\_\_ godine donijela

**ODLUKU**

**O VISINI NAKNADA ZA OBAVLJANJE POSLOVA REGULACIJE ENERGETSKIH DJELATNOSTI**

I.

Ovom Odlukom određuje se visina naknada za obavljanje poslova regulacije energetskih djelatnosti koje obavlja Hrvatska energetska regulatorna agencija.

II.

Naknade iz točke I. ove Odluke određuju se:

– u iznosu 0,05% od ukupnoga godišnjeg prihoda od prodaje roba i/ili usluga koji su u prethodnoj godini ostvarili energetski subjekti s osnove obavljanja energetske djelatnosti temeljem dozvole za obavljanje energetske djelatnosti koju izdaje Hrvatska energetska regulatorna agencija,

– prema Pregledu naknada za rad Hrvatske energetske regulatorne agencije koji je sastavni dio ove Odluke.

III.

Postupci započeti do stupanja na snagu ove Odluke nastavit će se i dovršiti prema odredbama Odluke o visini naknada za obavljanje poslova regulacije energetskih djelatnosti ("Narodne novine", broj 155/08, 50/09, 103/09 i 21/12).

IV.

Danom stupanja na snagu ove Odluke prestaje važiti Odluka o visini naknada za obavljanje poslova regulacije energetskih djelatnosti ("Narodne novine", broj 155/08, 50/09, 103/09 i 21/12).

V.

Ova Odluka stupa na snagu osmoga dana od dana objave u "Narodnim novinama".

Predsjednik

mr. sc. Andrej Plenković

PREGLED NAKNADA ZA RAD HRVATSKE ENERGETSKE REGULATORNE AGENCIJE

|  |  |
| --- | --- |
| Podnošenje zahtjeva za dozvole, stjecanje statusa povlaštenog proizvođača i rješavanje žalbi, prigovora i zahtjeva | Iznos jednokratne uplate u kunama |
| 1. podnošenje zahtjeva za izdavanje, produženje ili prijenos dozvole za obavljanje energetske djelatnosti   * proizvodnja električne energije * proizvodnje toplinske energije * proizvodnja prirodnog plina * proizvodnja naftnih derivata * prijenos električne energije * skladištenje plina * transport plina * upravljanje terminalom za ukapljeni prirodni plin * transport nafte naftovodima * transport naftnih derivata produktovodima * skladištenje nafte i naftnih derivata * skladištenje ukapljenog naftnog plina | 15.000,00 |
| 2. podnošenje zahtjeva za izdavanje, produženje ili prijenos dozvole za obavljanje energetske djelatnosti   * distribucija električne energije * distribucija plina * distribucija toplinske energije * organiziranje tržišta električne energije * organiziranje tržišta plina | 11.250,00 |
| 3. podnošenje zahtjeva za izdavanje, produženje ili prijenos dozvole za obavljanje energetske djelatnosti   * opskrba električnom energijom * agregiranje * trgovina električnom energijom * skladištenje energije * organiziranje energetske zajednice građana * operator zatvorenog distribucijskog sustava * opskrba plinom * opskrba toplinskom energijom * trgovina plinom * trgovina na veliko biogorivom * trgovina na veliko naftnim derivatima * trgovina na veliko ukapljenim naftnim plinom | 7.500,00 |
| 4. podnošenje zahtjeva za izdavanje, produženje ili prijenos dozvole za obavljanje energetske djelatnosti   * proizvodnja biogoriva * skladištenje biogoriva * upravljanje mjestom za opskrbu ukapljenim prirodnim plinom i/ili stlačenim prirodnim plinom | 3.750,00 |
| 5. podnošenje zahtjeva za izdavanje rješenja o stjecanju statusa povlaštenog proizvođača čije postrojenje ima priključnu snagu  - do uključivo 100 kW  - veće od 100 kW do uključivo 500 kW  - veće od 500 kW | 225,00  750,00  2.250,00 |
| 6. rješavanje povodom zahtjeva za privremeno izuzeće od primjene prava na pristup treće strane u slučaju obveza prihvaćenih u jednom ili više ugovora tipa „uzmi ili plati“ | 3.750,00 |
| 7. rješavanje povodom zahtjeva za izuzeće od primjene prava na pristup treće strane u slučaju izgradnje, povećanja kapaciteta i nadogradnje velikih novih infrastrukturnih objekata plinskog sustava | 3.750,00 |
| 8. rješavanje povodom žalbe na uskratu suglasnosti distributera toplinske energije na ugovor o prodaji toplinske energije | 750,00 |
| 9. rješavanje povodom prigovora na odluku o metodologijama | 750,00 |

**Obrazloženje**

**uz Prijedlog Odluke o visini naknada za obavljanje poslova regulacije energetskih djelatnosti**

Člankom 32. stavkom 1. Zakona o regulaciji energetskih djelatnosti („Narodne novine“, broj 120/12 i 68/18) propisano je, među ostalim, da Hrvatska energetska regulatorna agencija ima proračun čiji su prihod naknade za obavljanje poslova regulacije energetskih djelatnosti, a stavkom 3. istoga članka propisano je da Vlada Republike Hrvatske donosi odluku o visini naknada iz stavka 1. toga članka na prijedlog Upravnog vijeća, koje je prethodno pribavilo mišljenje Ministarstva.

Hrvatska energetska regulatorna agencija predlaže donošenje nove Odluke o visini naknada za obavljanje poslova regulacije energetskih djelatnosti, čime bi se postiglo financijsko rasterećenje za energetske subjekte kao i za pojedinačne krajnje kupce/korisnike mreže kod ostvarivanja njihovih prava na pristup mreži/sustavu i uvjetima korištenja istog i to na način da se predlaže smanjenje odnosno ukidanje pojedinih naknada.

U Prijedlogu Odluke o visini naknada za obavljanje poslova regulacije energetskih djelatnosti (dalje: Prijedlog Odluke) predlaže se da se PREGLED NAKNADA ZA RAD HRVATSKE ENERGETSKE REGULATORNE AGENCIJE izmijeni tako da su iznosi naknada za:

- izdavanje, produženje ili prijenos dozvole za obavljanje energetske djelatnosti,

- podnošenje zahtjeva za izdavanje rješenja o stjecanju statusa povlaštenog proizvođača,

- rješavanje povodom zahtjeva za privremeno izuzeće od primjene prava na pristup treće strane u slučaju obveza prihvaćenih u jednom ili više ugovora tipa „uzmi ili plati“,

- rješavanje povodom zahtjeva za izuzeće od primjene prava na pristup treće strane u slučaju izgradnje, povećanja kapaciteta i nadogradnje velikih novih infrastrukturnih objekata plinskog sustava,

- rješavanje povodom žalbe na uskratu suglasnosti distributera toplinske energije na ugovor o prodaji toplinske energije te

- rješavanje povodom prigovora na odluku o metodologijama

smanjeni u odnosu na trenutačno važeće za 25%.

U skladu s Mišljenjem Ministarstva gospodarstva i održivog razvoja KLASA: 310-02/20-01/120, URBROJ: 517-07-2-1-22-9, od 3. ožujka 2022., u točki 5. PREGLEDA NAKNADA ZA RAD HRVATSKE ENERGETSKE REGULATORNE AGENCIJE za podnošenje zahtjeva za izdavanje rješenja o stjecanju statusa povlaštenog proizvođača dosadašnje razine priključne snage od 10 kW i 30 kW, zbog razvoja obnovljivih izvora energije, kao i postizanja ciljeva zelene tranzicije, izmijenjene su na 100 kW odnosno 500 kW, što je u skladu s propisima iz područja tržišta električne energije i obnovljivih izvora energije.

Prema Prijedlogu Odluke više se ne bi naplaćivala naknada kod podnošenja zahtjeva za:

- rješavanje povodom žalbe na odluku energetskog subjekta o odbijanju pristupa mreži/sustavu ili na uvjete pristupa mreži/sustavu,

- rješavanje povodom žalbe na odluku o uskrati suglasnosti distributera i opskrbljivača toplinskom energijom za izdvajanje iz toplinskog sustava kao i na odluku distributera toplinske energije na ugradnju uređaja za lokalnu razdiobu isporučene toplinske energije, uređaja za regulaciju odavanja topline i uređaja za mjerenje potrošnje toplinske energije,

- rješavanje povodom prigovora na rad operatora prijenosnog sustava i operatora distribucijskog sustava.

Prema Prijedlogu Odluke procjenjuje se da bi smanjenje neporeznih davanja u 2022. godini iznosilo između 300 - 350 tisuća kuna, a isti iznos smanjenja neporeznih davanja bio bi i u sljedećim godinama. Usprkos smanjenju navedenih naknada, ocijenjeno je da će u 2022., kao i u sljedećim godinama, Agencija imati dostatna financijska sredstva za ostvarenje svih planiranih poslova i zadataka.

Prijedlogom Odluke popis energetskih djelatnosti za koje se izdaje, produžuje ili prenosi dozvola za obavljanje energetske djelatnosti usklađuje se s važećim zakonskim okvirom tako da su iz PREGLEDA NAKNADA ZA RAD HRVATSKE ENERGETSKE REGULATORNE AGENCIJE brisane energetske djelatnosti za koje se više ne izdaje dozvola odnosno koje više ne postoje, a dodane su energetske djelatnosti koje su naknadno uvedene u energetske zakone.

Nadalje, Prijedlog Odluke usklađen je i s Mišljenjem Ministarstva financija pa su u točki II. Prijedloga Odluke brisane riječi „Naknade za obavljanje poslova regulacije energetskih djelatnosti ne podliježu obračunavanju poreza na dodanu vrijednost.“